Document ID: 32006R1126

UREDBA SVETA (ES) št. 1126/2006
z dne 24. julija 2006
o spremembah Uredbe (ES) št. 234/2004 o nekaterih omejevalnih ukrepih proti Liberiji in razveljavitvi Uredbe (ES) št. 1030/2003 ter o začasnem prenehanju uporabe nekaterih omejevalnih ukrepov proti Liberiji
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti ter zlasti členov 60 in 301 Pogodbe,
ob upoštevanju Skupnega stališča 2006/31/SZVP z dne 23. januarja 2006 o podaljšanju omejevalnih ukrepov proti Liberiji (1) in Skupnega stališča 2006/518/SZVP z dne 24. julija 2006 o spremembi in podaljšanju nekaterih omejevalnih ukrepov proti Liberiji (2),
ob upoštevanju predloga Komisije,
ob upoštevanju naslednjega:
(1)
Zaradi izvajanja ukrepov proti Liberiji, uvedenih z Resolucijo Varnostnega sveta Združenih narodov (RVSZN) 1521 (2003), je bilo s Skupnim stališčem 2004/137/SZVP z dne 10. februarja 2004 o omejevalnih ukrepih proti Liberiji (3) določeno izvajanje ukrepov, določenih v RVSZN 1521 (2003) glede Liberije in prepoved finančne pomoči za Liberijo v zvezi z vojaškimi dejavnostmi. S Skupnim stališčem 2006/31/SZVP z dne 23. januarja 2006 je bilo potrjeno podaljšanje omejevalnih ukrepov iz Skupnega stališča 2004/137/SZVP za dodatno obdobje v skladu z Resolucijo Varnostnega sveta ZN 1647 (2005).
(2)
Uredba Sveta (ES) št. 234/2004 (4) prepoveduje zagotavljanje tehnične in finančne pomoči Liberiji v zvezi z vojaškimi dejavnostmi ter prepoveduje uvoz surovih diamantov iz Liberije ter uvoz okroglega lesa in lesnih izdelkov s poreklom iz te države.
(3)
Ob upoštevanju razvoja dogodkov v Liberiji je Varnostni svet ZN dne 13. junija 2006 sprejel RVSZN 1683 (2006) o uvedbi nekaterih izjem pri prepovedi tehnične pomoči v zvezi z vojaškimi dejavnostmi, ki jo določa odstavek 2(b) RVSZN 1521 (2003).
(4)
Dne 20. junija 2006 je Varnostni svet ZN sprejel Resolucijo 1689 (2006). Določil je podaljšanje prepovedi uvoza diamantov, ne pa prepovedi uvoza okroglega lesa in lesnih izdelkov s poreklom iz Liberije, ki je bila uvedena z odstavkom 10 RVSZN 1521 (2003) in ki je po več podaljšanjih prenehala veljati 20. junija 2006. Varnostni svet je izrazil svojo odločenost, da ponovno uvede to prepoved, če v roku devetdesetih dni Liberija ne odobri gozdarske zakonodaje, ki jo je predlagal Nadzorni odbor za reforme v gozdnem sektorju (Forest Reform Monitoring Committee), ki ga je ustanovila liberijska vlada.
(5)
Ob upoštevanju teh resolucij ter Skupnih stališč 2006/31/SZVP in 2006/518/SZVP je treba začasno ukiniti prepoved uvoza okroglega lesa in lesnih izdelkov s poreklom iz Liberije, kakor je določeno v členu 6(2) Uredbe (ES) št. 234/2004 z učinkom od 23. junija 2006, in spremeniti člena 3 in 4 navedene uredbe, zlasti zaradi omogočanja pomoči policijskim in varnostnim enotam liberijske vlade v skladu z nekaterimi pogoji z učinkom od 13. junija 2006 -
SPREJEL NASLEDNJO UREDBO:
Člen 1
Uredba (ES) št. 234/2004 se spremeni, kakor sledi:
1.
Člen 3 se nadomesti z naslednjim:
„Člen 3
1. Z odstopanjem od člena 2, v Prilogi I navedeni pristojni organ države članice, v kateri ima ponudnik storitev svoj sedež, lahko odobri zagotovitev:
(a)
tehnične pomoči, financiranja in finančne pomoči v zvezi z:
(i)
orožjem in njemu sorodnim materialom, pri čemer so taka pomoč ali storitve namenjene samo v podporo Misije Združenih narodov v Liberiji in uporabo le-tej, ali
(ii)
orožjem in strelivom v varstvu Posebne varnostne službe za neovirano operativno rabo, ki je bilo pred 13. junijem 2006 dodeljeno članom te službe za namene usposabljanja, v skladu z odobritvijo odbora, ustanovljenega na podlagi odstavka 21 Resolucije Varnostnega sveta ZN 1521 (2003);
(b)
financiranja in finančne pomoči v zvezi z:
(i)
orožjem in njemu sorodnim materialom, namenjenima samo v podporo in uporabo v okviru mednarodnega programa usposabljanja ter reform za liberijske oborožene sile in policijo, pod pogojem, da je izvoz, prodajo, pošiljke ali transfer zadevnega orožja ali pripadajočega materiala odobril odbor, ustanovljen na podlagi odstavka 21 Resolucije Varnostnega sveta ZN 1521 (2003),
(ii)
nesmrtonosno vojaško opremo, namenjeno samo za človekoljubno ali zaščitno uporabo, pod pogojem, da je izvoz, prodajo, pošiljke ali transfer zadevne opreme odobril odbor, ustanovljen na podlagi odstavka 21 Resolucije Varnostnega Sveta ZN 1521 (2003), ali
(iii)
orožjem in strelivom, namenjenima za uporabo s strani članov policijskih in varnostnih sil liberijske vlade, ki so bili potrjeni in usposobljeni od začetka Misije Združenih narodov v Liberiji oktobra 2003, pod pogojem, da je izvoz, prodajo, pošiljke ali transfer zadevnega orožja ali streliva odobril odbor, ustanovljen na podlagi odstavka 21 Resolucije Varnostnega Sveta ZN 1521 (2003).
2. Odobritve se ne izdajo za že izvedene dejavnosti.“
2.
Člen 4 se nadomesti z naslednjim:
„Člen 4
1. Če je take dejavnosti vnaprej odobril odbor, ustanovljen na podlagi odstavka 21 Resolucije Varnostnega sveta ZN 1521 (2003), in z odstopanjem od člena 2 te uredbe, lahko v Prilogi I navedeni pristojni organ države članice, v kateri ima izvajalec storitev svoj sedež, odobri zagotavljanje tehnične pomoči v zvezi z:
(a)
orožjem in njemu sorodnim materialom, namenjenima samo za podporo in uporabo v okviru mednarodnega programa usposabljanja ter reform za liberijske oborožene sile in policijo,
(b)
nesmrtonosno vojaško opremo, namenjeno samo za človekoljubno ali zaščitno uporabo, ali
(c)
orožjem in strelivom, namenjenima za uporabo s strani članov policijskih in varnostnih sil liberijske vlade, ki so bili potrjeni in usposobljeni od začetka Misije Združenih narodov v Liberijo oktobra 2003.
Odobritev odbora, ustanovljenega na podlagi odstavka 21 Resolucije Varnostnega sveta ZN 1521 (2003), mora zahtevati v Prilogi I navedeni pristojni organ države članice, v kateri ima izvajalec storitev svoj sedež.
Odboru, ustanovljenemu na podlagi odstavka 21 Resolucije Varnostnega sveta ZN 1521 (2003), predložita vlada zadevne države članice in liberijska vlada skupni zahtevek za odobritev tehnične pomoči v zvezi z orožjem in strelivom iz točke (c).
2. Odobritve se ne izdajo za že izvedene dejavnosti.“
Člen 2
Člen 6(2) Uredbe (ES) št. 234/2004 se začasno preneha uporabljati do 18. septembra 2006.
Člen 3
Ta uredba začne veljati na dan po objavi v Uradnem listu Evropske unije.
Člen 1 se uporablja od 13. junija 2006. Člen 2 se uporablja od 23. junija 2006.
Ta uredba je v celoti zavezujoča in se neposredno uporablja v vseh državah članicah.
V Bruslju, 24. julija 2006

Labels: 3
18
5